Die Sirkus | coetzeeblog
24 Sondag Apr 2016
≈ 27 Kommentaar
Kom ons, effe moeg, Vrydagmidag, die straat afgery, na ons reis. Dit is nou die een, langs die oop stuk, wat die grens vorm. Op ´n leë erf, aan die Brasilië kant, sien ons die vreemde waens en voertuie staan. Groot langs die kante, helder kleure, geskryf: Circo Zanchettini. Die mees tradisionele vertoning in Brasilië. Die name, Boswell en Wilkie, duik in my geestesoog op. Tromme wat roffel. Narre met rooi neuse en altyd ´n piekie, een met die naam Tiekie, tussen hulle. Perde in ´n ring, die afrigter, met ´n sweep wat klap, leeus, in ´n veilige hok. Die sweefstokgimnaste, aan die swaai, doer bo in die lug. Ons, as klein kindertjies. Oë vasgenael op die skouspel voor ons, amper te bang om asem te haal.
Tuis, net aangekom, storm kleindogter, Lari, ons. Het julle gesien? Die sirkus is in die dorp! Volgende oggend, dwaal ek straat af, kamera in die hand en notaboek in die sak. Alles is bykans reg, vir die aand se vertoning. Hier en daar, iemand besig met iets. Eenkant, iemand aan die sweis. Een kom nuuskierig nader, Kan ek help? Ek wil graag met iemand praat oor die sirkus. Un moment. Hy roep in die lug. Marcia! Kom die blondekop vrou nader. Vriendelik. Vertel en verduidelik sy. Ons is ´n tradisionele sirkus. Ongeveer 40 mense in die groep. Die wat optree, almal familie. Hier is geen artieste, van buite nie. Vanaf 1964 is dit in die familie. Ons het ´n eiendom in Curitiba, maar ons kom omtrent nooit daar nie. Ons is maar pal oppad. Soms maklik, soms nie so nie. As die weer nie saamspeel nie, dan is dit maar moeilik. Duidelik ´n lewe waarin mens. moes opgegroei het. Later kom die sweiser ook gesels. My broer, Marcio. Vra verskoning, daar is altyd iets wat herstel moet word. Wat van koffie? Dinge, is darem deesdae, baie makliker, met die nuwe tegnologie. Beter en ligter apparaat. Diere? Ons het geen diere meer wat optree nie. Die Diereregte mense, het dit vir ons so moeilik gemaak, dat ons dit gelos het. Ons het 2 perde wat saam ry, indien een van ons bietjie wil ry. Dit is ons lewe en ons kan nie anders nie. Aan die beweeg, oral in Suid-Amerika. Waar is julle volgende stilhouplek? Iguatemi, so 8o km van hier. Aangename mense. Ons sien jou seker vanaand?
Kom die aand. Opgewonde kinders. Dít het nie verander nie. Die ligtekop vrou, het ´n gedaanteverwisseling ondergaan, in haar groen rok. ´n Talentvolle klomp mense. Wissel mekaar flink af. Die een oomblik narre, wat die mense laat skater, ons wat nie so vlot met die Portugees is nie, het nie alles gevang nie, maar darem saam gelag. Waagartieste en mense wat balle, ringe en kegels van hande laat verander, met baie goeie tydsberekening. Dan op die sweefstok, bollemakiesie en vang mekaar. ´n Net, onder hulle, om hul veilig te hou. 4 motorfietse, in daardie ronde bal, soos die Duitsers sou se, vol gas, een foutjie en groot katastrofe. Díe wat nie besig in die arena was nie, besig om lekkernye te verkoop. ´n Goed georganiseerde groep, wat gesorg het vir ´n genoeglike aand.
Ek hoop nie ek moet weer so lank wag om ´n sirkus te sien nie. Dit was tog goeie vermaak. Dinsdag, sien ons dat die afbreek aan die gang is. Oor ´n dag of wat, sal die platgetrapte gras die enigste teken wees van die opwinding wat daar plaasgevind het.
27 thoughts on “Die Sirkus”
April 24, 2016 om 5:46 vm
Baie interessante aflewering. Die naaste wat ek ooit aan ‘n sirkus was, was op tv – “Sirkusse van die wêreld” dink ek was die reeks se naam. My maag draai as ek net dink aan hulle toertjies. Dit lyk na ‘n baie opwindende soort lewe, maar ek weet darem nie of ek heeltemal so avontuurlustig is nie. Wat het Lari toe daarvan gedink?
April 26, 2016 om 7:40 nm
Dankie! O, Lari, was baie opgewonde en het dit so geniet. Sondagaand was gratis vir die skoolkinders. Vra toe of ons weer sal gaan, sê toe vir haar ons geld is op, menende, dat dit eintlik Maandag skool is. Na ´n rukkie kom sy en sê dat sy geld het, om ons kaartjies te betaal. Pa en ma, moes ons toe maar uit die benarde posisie red. Ek vra almal wat hier kommentaar gelewer het vir hulp, asseblief. wil graag my blog se aansig verbeter, maar weet nie hoe nie. Die avatars van die blogs, wat ek volg en die argief op die voorblad, asseblief en dankie.
April 27, 2016 om 4:33 vm
Kinders tog! Ek sal gaan kyk na jou blogtema en sien waar ek kan help.
April 24, 2016 om 8:24 vm
Dis darem n vaardige spulletjie bymekaar. Wys jou ook soos jy sê hul het daarmee opgegroei dis hoekom hul steeds n bestaan maak.
April 26, 2016 om 7:34 nm
Baie talenvol, daardie mense en dit moet seker in jou are wees, daardie bestaan. Ek dink hulle is bietjie van Sigeuners. Asseblief, ek wil graag my blog se aansig verbeter. Hoe kry ek die mense wat ek volg en my argief, daar. Onthou, ek is baie dom. Dankie
April 27, 2016 om 3:41 vm
Moet beslis sigeunerbloed wees! Ek sal vanaand eers bietjie navorsing doen oor die widgets dan laat ek jou weet. Dis in elke geval widgets wat jy gebruik vir argief en volg bloggers
April 24, 2016 om 12:53 nm
Hoe nostalgies maak jy my nou…
Ja, die vorige sirkus, wat ek bygewoon het, was as klein kindjie. Ek wil graag my blog se aansig verbeter en vra bietjie hulp.Hoe doen mens dit asseblief. Die gesigte van die blogs wat ek volg en dalk die argief. Baie dankie.
April 24, 2016 om 6:01 nm
Mooi foto’s Het jy jou driepoot saamgehad?
April 26, 2016 om 7:28 nm
Dankie! Ek het die driepoot, nog net 1 keer gebruik. Sukkel, so ook met my blog se voorblad. wil graag die gesigte, is mos avatars, op die voorblad kry en so ook my argief. Asseblief en Dankie.
April 27, 2016 om 5:15 nm
Ooooo ek sal more kyk Ek het so lanklaas aan myne verander dat ek eers sal moet kyk of ek onthou
April 27, 2016 om 8:07 nm
Dankie, ek het darem gevorder.
April 28, 2016 om 5:28 nm
Skuus vadag was dol Ek belowe ek sal nog kyk
April 25, 2016 om 8:34 vm
Lekker storie! Laat ons vér terugdink……!
April 26, 2016 om 7:26 nm
Dankie. Ja, dit laat… Ek vra sommer bietjie hulp, asseblief. Ek is dom met die aansig van my blog. Weet nie hoe om dié, wie se blog ek volg, op die voorblad te kry nie, ook my argief. As jy dalk biietjie raad en raat kan gee, by voorbaat, dankie.
April 27, 2016 om 8:31 vm
Oooo jinne….vra jy nou die leerder self! As ek iets probeer verander / opsit, gaan “google” ek dit gewoonlik……ek leer letterlik stap-vir-stap. Maar ek kom terug na jou toe, hoor?
April 25, 2016 om 12:05 nm
Ai,ek is mal oor sirkus!Oulike aflewering en foto’s.
April 26, 2016 om 7:14 nm
Dankie en ek vra sommer bietjie hulp van almal wat hier kommentaar gelewer het. Ek wil die aansig van blog effe wysig.Ek is effe gestremd met die ding. Ek wil net graag iewers daardie avatars van die bloggers wat ek volg, net langsaan plaas asook my argief. By voorbaat dank.
April 27, 2016 om 6:55 vm
Ek en jy gebruik dieselfde tema. Dit waarmee jy sukkel word Widgets genoem.
As jy op jou site se voorblad staan, hover (soos ‘n naaldekoker) op “My Sites” links bo in die hoek. Trek dan jou muis af en kliek op WPAdmin. Trek dan weer jou muis af en hover op “Appearance” (so derde van onder af), beweeg jou muis na regs en kliek op “Widgets”. Nou kan jy jou Widgets wat jy wil hê kies en rondtrek na waar jy wil hê hulle moet wees. Myne is almal in die “Sidebar Widget Area”.
Jy het reeds die Widget “Blogs I follow” in jou footer area. Kliek op sy “Edit” knoppie en tick die Sidebar Widget Area. Net bo dit kan jy vir hom vra om te display as ‘n list (soos wat joune tans is) of as ‘n grid (dan kry jy fotos soos op myne) en jy kan ook vir hom sê hoeveel jy op ‘n slag wil display.
Onthou om “Save Widget” te druk as jy klaar is. As jy nou weer jou weer teruggaan na jou voorblad toe, sal jy die veranderinge kan sien.
As jy nie regkom nie, laat weet ek dan stuur ek vir jou prentjies “screen shots” per e-mail.
April 27, 2016 om 9:07 vm
Wou ook nou verduidelik maar jy is okay met die verduideliking.
April 27, 2016 om 9:10 vm
Dankie. Dis makliker as jy iemand kan wys as om te probeer verduidelik.
April 27, 2016 om 9:22 vm
April 27, 2016 om 8:04 nm
Baie dankie, julle!!! Hiep, hiep hoera!!!! Dit lyk stukke beter.
April 28, 2016 om 3:46 vm
April 27, 2016 om 9:13 vm
Links bo is W met sirkel om. Kliek op WP Admin- Appearance-dan widgets.
Drag to sidebar- Archives (vul in en save) Blogs I follow(vul in +save)
Categories( ek sien jy gebruik nie kategorie en tags nie) Contact info drag and drop(hier kan jy n kaart insit van waar jy bly- save)
Baie dankie, ek het sommer baie gevorder.
April 28, 2016 om 7:44 vm
Bly om te hoor. Dit bly maar n toets en uitvee en weer insit tot mens tevrede is.